

|  |
| --- |
| **VIĻAKAS NOVADA DOME**  Reģ.Nr. 90009115618  Abrenes iela 26, Viļaka, Viļakas nov., LV-4583  tālrunis 64507224, fakss 64507208, e-pasts: [dome@vilaka.lv](mailto:dome@vilaka.lv) ­­­­­­  ­­­­­­­­­­­­­­­ |

**NOLIKUMS**

**Viļakā**

2018.gada 28.jūnijā **Nr.9**

(protokols Nr.10, 29.&)

**REKAVAS VIDUSSKOLAS NOLIKUMS**

*Izdots saskaņā ar Izglītības likuma 22. panta pirmo daļu*

*un Vispārējās izglītības likuma 8. un 9. pantu*

**I .VISPĀRĪGIE NOTEIKUMI**

1.         Rekavas vidusskola (turpmāk – Skola) ir Viļakas novada domes (turpmāk – Dibinātājs) dibināta un pārraudzībā esoša izglītības iestāde, kura īsteno vispārējās pamatizglītības, vispārējās vidējās izglītības, pirmskolas un interešu izglītības programmas.

2.         Skola darbojas saskaņā ar Izglītības likumu, Vispārējās izglītības likumu, citiem ar izglītības jautājumiem saistītiem normatīvajiem aktiem, kā arī Skolas nolikumu.

3.         Skola saskaņā ar normatīvajiem aktiem izmanto valsts simbolus. Skolai ir divi zīmogi. Viens ar Viļakas novada ģērboņa attēlu un skolas pilnu nosaukumu, otrs ar lielo valsts ģerboni. Ir noteikta parauga veidlapas.

4.         Skolai ir sava simbolika: skolas karogs, absolventu žetons, skolas logo.

5.         Skolas juridiskā adrese Skolas iela 1, Rekova, Viļakas novads, LV- 4587.

6. Dibinātāja juridiskā adrese: Abrenes iela 36,Viļaka, Viļakas novads, LV- 4583.

**II. DARBĪBAS MĒRĶI, PAMATVIRZIENI UN UZDEVUMI**

7.      Skolas darbības mērķis ir veidot visiem izglītojamajiem pieejamu laikmetīgu izglītības vidi un organizēt izglītības procesu, kas veicina kompetenču pieejā balstīta vispārējās izglītības satura ieviešanu un nodrošina, pamatizglītības un vidējās izglītības valsts standartos noteikto mērķu sasniegšanu.

8.  Skolas darbības pamatvirziens ir izglītojošā darbība.

9.  Skolas galvenie uzdevumi ir:

9.1.      radīt apstākļus radošas, atbildīgas, vispusīgi izglītotas personības veidošanai, nepārtrauktai izglītībasturpināšanai, profesijas apguvei un patstāvīgai orientācijai sabiedriskajā un valsts dzīvē;

9.2.   īstenot licencētās vispārējās pamatizglītības, vidējās izglītības, pirmskolas izglītības programmas, to mērķus un uzdevumus;

9.3.      ar kompetentu pedagogu organizatorisko un metodisko darbu virzīt izglītojamos uz apzinātu un mērķtiecīgu mācīšanos, radošuma attīstību sagatavojot viņus aktīvai līdzdalībai dzīvē, veidot prasmes lēmumu pieņemšanā, gatavību un spēju uzņemties atbildību;

9.4.      izvēlēties mācību un audzināšanas darba metodes un formas, kas veicina 21**.** gadsimtā svarīgu zināšanu, prasmju un attieksmju attīstību;

9.5.      sadarboties ar izglītojamo vecākiem (personām, kas realizē vecāku varu, (turpmāk - vecākiem), lai nodrošinātu obligātās izglītības ieguvi;

9.6.      veicināt izglītojamo, pedagogu un vecāku tālākizglītošanos, iesaistīšanos pašvaldības, valsts un starptautiskajos projektos;

9.7.      sadarboties ar pašvaldības institūcijām un nevalstiskajām organizācijām;

9.8. nodrošināt izglītības programmu īstenošanā un izglītības satura apguvē nepieciešamos mācību līdzekļus, tai skaitā elektroniskā veidā;

9.9. racionāli un efektīvi izmantot izglītībai atvēlētos finanšu resursus.

**III. ĪSTENOJAMĀS IZGLĪTĪBAS PROGRAMMAS**

10. Skolas izglītojošo darbību reglamentējošie dokumenti ir izglītības programmas. Vispārējās pamatizglītības programmas saturu un īstenošanu reglamentē Vispārējās izglītības likums un Valsts pamatizglītības standarts. Vispārējās vidējās izglītības programmas saturu un īstenošanu reglamentē Vispārējās izglītības likums un valsts vispārējās vidējās izglītības standarts.

11.       Skola īsteno šādas licencētās izglītības programmas:

11.1.    pamatizglītības programmu, kods 21011111;

11.2.  vispārējās vidējās izglītības vispārizglītojošā virziena programmu, kods 31011011;

11.3.   vispārējās vidējās izglītības vispārizglītojošā virziena programmu (neklātiene), kods 31011013;

11.4. pirmskolas izglītības programmu, kods 01011111.

12.       Skola var īstenot interešu izglītības, tālākizglītības un citas izglītības programmas, saskaņojot tās ar Dibinātāju.

13. Skolas izglītības programmas akreditē Ministru kabineta noteiktajā kārtībā.

**IV. IZGLĪTĪBAS PROCESA ORGANIZĀCIJA**

14. Izglītības procesa organizācija Skolā nosaka izglītības likums, Vispārējās izglītības likums, citi ārējie normatīvie akti un Skolas nolikums, Darba kārtības noteikumi, Iekšējās kārtības noteikumi un citi skolas iekšējie normatīvie akti.

15.       Izglītojamo uzņemšana un pārcelšana nākamajā klasē notiek Ministru kabineta noteiktā kārtībā.

16.       Vispārējās vidējās izglītības programmās uzņem izglītojamos, kuru sekmju izrakstā izglītojamā sasniegumu vērtējums visos mācību priekšmetos nav zemāks par četrām ballēm.

17.       Izglītojamā pārcelšana no no vienas izglītības programmas uz citu notiek, saskaņā ar vecāku vai izglītojamā (ja viņš sasniedzis 18 gadu vecumu) iesniegumu un direktora rīkojumu.

18.       Mācību ilgumu nosaka Vispārējās izglītības likums. Mācību gada sākuma un beigu laika datumu, kā arī izglītojamo brīvdienas nosaka Ministru kabinets.

19.       Maksimālo dienas un nedēļas mācību stundu slodzi nosaka Vispārējās izglītības likums.

20.       Mācību darba pamatvienība ir darba nedēļa. Darba nedēļas ilgums ir 5 darba dienas.

21.       Mācību darba organizācijas pamatforma ir mācību stunda. Mācību stundas ilgums ir 40 minūtes.

22.       Mācību priekšmetu stundu slodzes sadalījumu izglītojamajiem pa nedēļas dienām nosaka Skolas direktora apstiprināts mācību priekšmetu stundu saraksts. Mācību priekšmetu stundu saraksts ir pastāvīgs visu semestri, operatīvas izmaiņas tajos var veikt Skolas direktors vai viņa vietnieks izglītības jomā, par izmaiņām savlaicīgi informējot pedagogus un izglītojamos.

23.       Fakultatīvās nodarbības tiek organizētas pēc atsevišķa saraksta. Tās tiek organizētas pamatojoties uz izglītojamo vajadzībām, vecāku iesniegumiem un skolas iespējām.

24.       Individuālā darba konsultācijas izglītojamiem tiek organizētas pēc atsevišķa saraksta.

25.       Izglītojamiem, kuriem pēc sertificēta ģimenes ārsta vai Ārstu konsultatīvās komisijas (turpmāk - ĀKK) slēdziena nepieciešama mājas apmācība, tā tiek nodrošināta atbilstoši Ministru kabineta noteikumiem.

26.       Katrā klasē viena stunda nedēļā ir klases stunda, kurā pārrunājamās tēmas nosaka Skolas izglītības programma un audzināšanas darba virzieni.

27.       Izglītojamo interešu izglītības nodarbības un citas nodarbības ārpus izglītības programmām Skola organizē pēc mācību stundām, pamatojoties uz izglītojamo interesēm, vecāku iesniegumiem 1.-9. klasēs. 10-12.klašu izglītojamie patstāvīgi pieņem lēmumu piedalīties ārpusstundu un interešu izglītības nodarbībās, rakstot iesniegumu direktoram. Skola veido interešu izglītības nodarbību sarakstu.

28.       Pamatojoties uz vecāku iesniegumiem Skolā var tikt organizēta pagarinātās dienas grupa un internāts, kas darbojas saskaņā ar skolas izstrādātajiem iekšējiem noteikumiem.

29.       Ar Skolas pedagoģiskās padomes ieteikumu direktoram ir tiesības noteikt ne vairāk kā divus mācību gada nobeiguma pārbaudes darbus 5.,7.,8.,10. un 11.klasē.

30.       Izglītojamo mācību sasniegumi tiek vērtēti saskaņā ar Valsts pamatizglītības standarta un vispārējās vidējās izglītības standarta prasībām un Skolas izstrādāto Mācību sasniegumu vērtēšanas kārtību.

31.       Projektu nedēļas laiku un norises kārtību nosaka Skolas pedagoģiskā padome un apstiprina Skolas direktors.

32.       Mācību gada laikā klase var izmantot ne vairāk kā 5 dienas mācību ekskursijām, pārgājieniem, sporta pasākumiem un citu pasākumu organizēšanai, uzskaitot šo laiku kā mācību darba alternatīvās formas.

**V. SKOLAS PADOMES, PEDAGOĢISKĀS PADOMES, METODISKO JOMU KOMISIJAS, METODISKĀS PADOMES IZVEIDOŠANAS KĀRTĪBA UN KOMPETENCE**

33.       Skolas padome tiek izveidota sadarbības nodrošināšanai starp Skolu, vecākiem (personām, kas realizē vecāku varu) un sabiedrību. Tās izveidošanas kārtība un kompetence noteikta Skolas padomes reglamentā.

34.       Skolas pedagoģiskā padome tiek izveidota dažādu ar izglītības procesu saistītu jautājumu risināšanai. Pedagoģisko padomi vada Skolas direktors, tās sastāvā ietilpst visi Skolā strādājošie pedagogi. Tās uzdevumi un kompetence noteikta Skolas pedagoģiskās padomes reglamentā.

35.       Mācību jomu komisijas tiek izveidotas pedagogu profesionālās meistarības pilnveidei un radošo spēju attīstīšanai, izglītības programmu noteikto prasību īstenošanas kvalitātes nodrošināšanai. Atsevišķu mācību priekšmetu vai vairāku mācību priekšmetu pedagogi tiek apvienoti mācību jomu komisijās.

36.       Metodiskās padomes (turpmāk – Padome) mērķis ir regulāri, mērķtiecīgi, pilnveidot pedagogu profesionālās kompetences, palīdzēt apzināt, izprast izglītības prioritātes un veikt darbības to ieviešanai praksē. Metodisko padomi veido direktors, direktora vietnieki, mācību jomu komisiju vadītāji, Skolas bibliotekārs. Padomes darbu nosaka direktora apstiprināts reglaments.

37.       Atbalsta grupa tiek izveidota, lai sniegtu vispusīgu atbalstu izglītojamajiem, kam ir problēmas mācībās, uztverē, attiecībās ar pieaugušajiem un vienaudžiem, kā arī viņu vecākiem un skolas darbiniekiem. Atbalsta grupu vada direktora vietnieks izglītības jomā, tās sastāvā ietilpst pedagogi, izglītības psihologs(novada), logopēde un medmāsa.

38.       Skolēnu padome ir sabiedriska izglītojamo institūcija. To ar Skolas vadības atbalstu veido izglītojami pēc savas iniciatīvas. Tās izveidošanas kārtība un kompetence noteikta Skolēnu padomes reglamentā.

**VI. IZGLĪTOJAMO TIESĪBAS UN PIENĀKUMI, PEDAGOGU UN CITU DARBINIEKU TIESĪBAS UN PIENĀKUMI**

39.       Izglītojamo tiesības, pienākumi un atbildība noteikta Izglītības likumā, Bērnu tiesību aizsardzības likumā, citos ārējos normatīvajos aktos un Skolas iekšējos normatīvajos aktos.

40.       Skolu vada direktors, kuru normatīvajos aktos noteiktajā kārtībā pieņem darbā un atbrīvo no tā Dibinātājs, saskaņojot ar Izglītības un zinātnes ministriju.

41.       Skolas pedagogu (tai skaitā direktora, direktora vietnieku) Skolas tehnisko darbinieku, saimniecisko un citu darbinieku tiesības, pienākumus un atbildību nosaka Izglītības likums, Vispārējās izglītības likums, Bērnu tiesību aizsardzības likums un citi normatīvie akti.

**VII. SKOLAS IEKŠĒJO NORMATĪVO AKTU PIEŅEMŠANAS KĀRTĪBA, SKOLAS DARBĪBAS TIESISKUMA NODROŠINĀŠANA, ADMINISTRATĪVO AKTU UN FAKTISKĀS RĪCĪBAS APSTRĪDĒŠANA**

42.       Skola saskaņā ar Skolas nolikumu patstāvīgi izstrādā iekšējos normatīvos aktus, kurus apstiprina Skolas direktors:

42.1.    Skolas izglītības programmas, saskaņojot ar Dibinātāju;

42.2.    Skolas darba kārtības noteikumus, saskaņojot ar Skolas arodbiedrības vietējo komiteju;

42.3.    Iekšējās kārtības noteikumus, saskaņojot ar Skolas padomi un Skolēnu padomi;

42.4.    Skolas attīstības plānu, saskaņojot ar skolas padomi un Dibinātāju;

42.5.    Tarifikāciju un izmaiņas tajā, saskaņojot ar Izglītības, kultūras un sporta pārvaldi;

42.6.    Skolas padomes reglamentu;

42.7.    Pedagoģiskās padomes reglamentu;

42.8.    Skolēnu padomes reglamentu;

42.9.    Metodiskās padomes reglamentu;

42.10.  Metodisko jomu komisiju reglamentu;

42.11.  Mācību sasniegumu vērtēšanas kartību;

42.12.  Skolas lietu nomenklatūru;

42.13.  Gada darba plānu;

42.14.  Mācību priekšmetu stundu un nodarbību sarakstu;

42.15.  Pagarinātās darba dienas grupas darba kārtību;

42.16.  Skolas bibliotēkas reglamentu;

42.17.  Skolas lietvedības kārtību;

42.18.  Skolas internāta darbības kārtību;

42. 19. Elektroniskā žurnāla lietošanas kārtību;

42.20. Darbinieku materiālās stimulēšanas kārtību;

42.21.  Skolas direktora izdotos administratīvos aktus un faktisko rīcību privātpersonas var apstrīdēt Dibinātajam – Viļakas novada domei, Abrenes ielā 26, Viļaka, Viļakas novads, LV- 4583.

**VIII. SKOLAS SAIMNIECISKĀ DARBĪBA UN FINANSĒŠANAS AVOTI UN KĀRTĪBA**

43. Skolas finansēšanas avotus un kārtību nosaka Izglītības likums, Vispārējās izglītības likums un citi normatīvie akti. Skolu Finansē dibinātājs, Valsts un pašvaldība piedalās skolas finansēšanā normatīvajos aktos paredzētajā kārtībā.

44. Skolas finanšu līdzekļus veido:

44.1.valsts mērķdotācija pedagogu darba samaksai;

44.2. pašvaldības budžeta līdzekļi;

44.3. papildus finanšu līdzekļi, kurus skola var saņemt no fiziskām un juridiskām personām ziedojumu vai dāvinājumu veidā;

44.4. ieņēmumi no maksas pakalpojumiem un saimnieciskās darbības, kurus apstiprina Dibinātājs.

45.   Atbilstoši normatīvajos aktos noteiktajam, skolas direktors saskaņojot ar dibinātāju ir tiesīgs slēgt ar juridiskām un fiziskām personām līgumus par dažādu skolai nepieciešamo darbu veikšanu un citiem pakalpojumiem (ēdināšanu, internāta telpu nomu u.c.) ja tas netraucē izglītības programmu īstenošanu.

**IX. SKOLAS REORGANIZĀCIJA UN LIKVIDĀCIJA**

46. Skolu reorganizē vai likvidē Dibinātājs, saskaņojot ar Izglītības un zinātnes ministriju.

**X. SKOLAS NOLIKUMA UN TĀ GROZĪJUMU PIEŅEMŠANAS KĀRTĪBA**

47.       Skolas nolikumu vai grozījumus skolas nolikumā izstrādā Skola un apstiprina Dibinātājs.

48.       Grozījumus Skolas nolikumā var izdarīt:

48.1.    pēc Dibinātāja ierosinājuma;

48.2.    pēc direktora, Skolas padomes vai Pedagoģiskās padomes ierosinājuma.

**XI. CITI NOTEIKUMI**

49. Saskaņā ar normatīvajos aktos un Dibinātāja noteikto kārtību Skola veic dokumentu un arhīva pārvaldību.

50. Skola normatīvajos aktos noteiktajā kārtībā sagatavo valsts statistikas pārskatus un pašnovērtējuma ziņojumu.

51. Skola normatīvajos aktos noteiktajā kārtībā informē kompetento institūciju par akreditācijas ekspertu komisijas ziņojumos norādīto ieteikumu veikšanu.

52. Skola normatīvajos aktos noteiktajā kārtībā nodrošina piekļuvi bibliotekārajiem, informācijas un karjeras atbalsta pakalpojumiem.

53. Skola normatīvajos aktos noteiktajā kārtībā nodrošina izglītojamo profilaktisko veselības aprūpi un pirmās palīdzības pieejamību skolā.

54. Skola sadarbībā ar dibinātāju nodrošina izglītojamo drošību skolā un tās organizētajos pasākumos atbilstoši normatīvajos aktos noteiktajām prasībām:

54.1. higiēnas noteikumu ievērošanu;

54.2. civilās aizsardzības, ugunsdrošības, elektrodrošības un darba aizsardzības noteikumu ievērošanu.

55.Ar šī nolikuma spēkā stāšanos atzīt par spēku zaudējušu Rekavas vidusskolas nolikumu, kas apstiprināts 2009.gada 3.augusta Viļakas novada domes sēdē, prot.Nr.5.5&

Domes priekšsēdētājs S.Maksimovs